Author: užívateľ
Last saved by: jost
Company: mosr

P r e d k l a d a c i a   s p r á v a

Návrh na zosúladenie príspevkov SR do budovania vojenských spôsobilostí NATO 
a EÚ je predkladaný ako iniciatívny materiál. Materiál reaguje na vývoj tvorby spôsobilostí ozbrojených síl SR vo vzťahu k rastúcim požiadavkám na použiteľnosť a nasaditeľnosť ozbrojených síl do celého spektra operácií krízového manažmentu Európskej únie.

Členské krajiny Európskej únie v roku 1999 prijali Hlavný cieľ (Helsinki Headline Goal - HHG), ktorý spočíval vo vybudovaní vojenských kapacít EÚ umožňujúcich nasadenie 60 tisíc príslušníkov a zaistenie ich „udržateľnosti“ v operácii minimálne 1 rok. Splnenie HHG bolo určené do roku 2003. 

Slovenská republika sa už ako kandidátska krajina podieľala na realizácii úloh vyplývajúcich z Európskej bezpečnostnej a obrannej politiky a deklarovala svoj príspevok do budovania vojenských kapacít krízového manažmentu EÚ. Vláda SR rozhodla vo svojom uznesení č. 943/2000 zo 16. novembra 2000 o vyčlenení príspevku ozbrojených síl SR do HHG. Slovenská republika svoj záväzok k budovaniu vojenských kapacít EÚ splnila (v súvislosti s reformou OS SR v roku 2001 bol tento záväzok čiastočne upravený). 

V júni 2003 Európska rada konštatovala, že Európska únia je napriek identifikovaným nedostatkom schopná vykonávať operácie krízového manažmentu. Následne, v decembri 2003 bola prijatá Európska bezpečnostná stratégia, v ktorej EÚ vyjadrila zámer stať sa „svetovým hráčom“ v oblasti bezpečnosti. V tejto súvislosti sa vynorila potreba modifikovať HHG, čo bolo vyjadrené prijatím Hlavného cieľa 2010 (HG 2010). 

Po prijatí do NATO sa Slovenská republika začlenila do mechanizmu obranného plánovania aliancie schválením Cieľov síl 2004 (jún 2004). Súčasne bolo na politickej úrovni deklarované, že tieto vyčlenené sily a prostriedky ozbrojených síl SR môžu byť na základe zásady jednotného balíka síl použité aj v rámci operácií krízového manažmentu EÚ. 

Keďže uznesenie vlády SR č. 943/2000 uvádza vojenské a civilné prostriedky, ktorými SR prispievala k plneniu úloh v rámci spoločnej európskej bezpečnostnej a obrannej politiky EÚ, je potrebné v súvislosti s prijatými Cieľmi síl 2004 zmeniť uvedené uznesenie tak, aby došlo k naplneniu zámeru zosúladiť príspevky SR do oboch organizácií. 

Je potrebné zároveň uviesť, že v novembri 2004 bolo prijaté uznesenie vlády SR č. 1070/2004, ktoré definuje sily a prostriedky Ministerstva vnútra SR a ďalších rezortov pre potreby budovania kapacít civilného krízového manažmentu EÚ. Svojím charakterom aktualizuje uznesenie vlády SR č. 943/2000 v  zapájaní sa SR do budovania kapacít civilného krízového manažmentu. 

Cieľom predkladaného materiálu je zabezpečiť zosúladenie príspevkov SR do budovania spôsobilostí vojenského krízového manažmentu EÚ so záväzkami, ktoré SR prijala v rámci Cieľov síl 2004 pre NATO. 

Vychádzajúc z vyššie uvedeného sa navrhuje zrušiť úlohy B.1. a B. 3. uznesenia vlády č. 943 z 16. novembra 2000. 

Materiál nemá finančný, ekonomický, environmentálny vplyv na zamestnanosť a podnikateľské prostredie.